
Szén-dioxid hidrogénezés gallium-nikkel klasztereken

A szén-dioxid az ipari forradalom óta hatalmas mennyiségben kerül a légkörbe, az
emiatt kialakuló globális felmelegedés hatásait pedig a mindennapjainkban is egyre inkább
tapasztaljuk. Annak felfedezése, hogy átmenetifém katalizátorokkal lehetséges a
szén-dioxidot számunkra hasznos termékekké alakítani, új lehetőséget nyitott a probléma
orvoslására. Erre a célra ígéretes katalizátornak tűnnek a gallium-nikkel ötvözetek, viszont a
megfelelő katalizátorok létrehozásához szükséges az aktivitásuk és szelektivitásuk
optimalizálása.
Az idei munkám középpontjában a gallium-nikkel klaszterek reaktivitása és katalitikus
hatása volt. A kutatómunkámat számításos kémiai módszerekkel végeztem. Elsőként
megvizsgáltam a kisebb klaszterek reaktivitását szén-monoxiddal. Azt találtam, hogy a
klaszter elektronszerkezete jelentős mértékben képes befolyásolni az adszorpciós energiát.
Mivel a szakirodalom alapján a szén-monoxid katalizátorméregként hathat a nikkelre, így
feltételeztem, hogy csak a szén-monoxidot kevésbé erősen kötő klaszterek lehetnek
alkalmasak katalizátornak. Az ez alapján ígéretesnek bizonyult klaszterek esetén
megvizsgáltam a szén-dioxiddal szembeni reaktivitást. Feltérképeztem annak adszorpciós
mechanizmusát és azt találtam, hogy az összetétel függvényében többféle módon is képesek a
klaszterek aktiválni a szén-dioxidot. Első lépésben a nikkeltöbbletű klaszterek vizsgálatát
kezdtem el, főként a Ga2Ni3 és a Ga2Ni4 klaszterekét. Azt találtam, hogy ezeknél a
szén-dioxid hidrogénezésére tipikusan alkalmazott körülmények esetén a szén-dioxid
redukciója várhatóan nem a tiszta fémklasztereken, hanem a klaszter-hidrideken megy végbe,
valamint a hidridképződés jelentősen befolyásolhatja a reaktivitást. Végül elkezdtem a
lejátszódó szén-dioxid redukció lehetséges útvonalát feltérképezni. A számításaim rámutattak
arra, hogy a gallium-nikkel klaszterek tervezésével és módosításával azok reaktivitása
nagyban befolyásolható. Reményeim szerint mindezeket felhasználva a jövőben lehetőség
nyílik a jelenleginél hatékonyabb és szelektívebb szén-dioxid hidrogénezés megvalósítására.



